**PONGEZI NA SHUKURANI ZA MWENYEKITI WA HALMASHAURI**

Mwenyekiti wa Halmashauri ya Wilaya Bukoba Mheshimiwa **MURSHID NGEZE** ametoa pongezi kwa Rais wa Jamhuri ya Muungano wa Tanzania, Mheshimiwa Samia Suluhu Hassan kwa kuwapandisha vyeo watumishi elfu moja na saba wa Halmashauri ya Wilaya Bukoba na kutoa ajira mpya zaidi ya mia moja katika kada mbalimbali ndani ya Halmashauri hiyo.

Mheshimiwa Mwenyekiti ametoa pongezi hizo katika Baraza la Waheshimiwa Madiwani la Kufunga Mwaka wa Fedha 2020/2021 lililofanyika tarehe 6.9.2021 katika ukumbi wa mikutano wa Halmashauri ya Wilaya Bukoba na kuhudhuriwa na Mkuu wa Wilaya Bukoba, Katibu Tawala wa Wilaya Bukoba, Kaimu Katibu wa Chama cha Mapinduzi Wilaya Bukoba Vijijini, Viongozi wa Vyama vya Siasa Wilaya Bukoba Vijijini, Vyombo vya Ulinzi na Usalama, Waheshimiwa Madiwani wa Halmashauri ya Wilaya Bukoba, Wataalam wa Halmashauri hiyo, Maafisa Tarafa na Waandishi wa Habari kutoka katika vyombo mbalimbali vya Habari vilivyomo ndani ya Mkoa wa Kagera.

Aidha Mheshimiwa Mwenyekiti amewapongeza watumishi wa Halmashauri ya Wilaya Bukoba kwa kushirikiana vizuri na Baraza la Waheshimiwa Madiwani katika kutekeleza mipango na shughuli za maendeleo za Halmashauri hali iliyopelekea Halmashauri kuweza kufunga vizuri mwaka wa fedha 2020/2021 kwa kufanikiwa kuvuka lengo la ukusanyaji wa mapato ya ndani ya Halmashauri kwa kukusanya jumla ya shilingi bilioni moja milioni mia saba thelathini na saba mia moja sabini na moja elfu mia nne na nane na senti tano (1,737,171,408.05/=) na kuweza kupata hati safi kutoka katika Ofisi ya Mkaguzi na Msimamizi wa Hesabu za Serikali (CAG) kwa mwaka wa fedha 2019/2020 ikiwa ni mara ya tatu mfululizo Halmashauri kupata hati hiyo.

Vile vile Mheshimiwa Mwenyekiti amekipongeza Chama cha Mapinduzi (CCM) kwa kuweza kufanikiwa kupata Waheshimiwa Madiwani ishirini na sita (26) kati ya ishirini na Tisa (29) wanaosimamia na kuongoza Kata za Halmashauri ya Wilaya hiyo kwani mafanikio hayo yamesaidia kurahisisha zaidi utendaji na uwajibikaji wa Baraza lake la Waheshimiwa Madiwani.

Sambamba na pongezi hizo, Mheshimiwa Mwenyekiti amewashukuru waandishi na vyombo vya Habari vilivyomo mkoani Kagera kwa kutoa taarifa sahihi zinazohusu Halmashauri, taasisi za serikali na zisizo za serikali, wafadhili na wadau wa maendeleo wakiwemo World Vision Tanzania, KNCU, Jambo for Development, TARURA, TANESCO na RUWASA kwa kushirikiana vyema na Halmashauri katika kutekeleza shughuli za maendeleo katika sekta za Elimu, Afya, Barabara, Maji na Kilimo na kuwasihi waendelee kutoa ushirikiano huo hata kwa mwaka huu mpya wa fedha wa 2021/2022 ili kuweza kuleta maendeleo na mafanikio zaidi ndani ya Halmashauri.

Dhima ya Halmashauri ya Wilaya Bukoba ni kuendelea kuboresha hali ya maisha ya wananchi wake kijamii na kiuchumi kwa kutoa huduma bora kwa kutumia rasilimali za ndani na za nje kwa kufuata misingi ya kidemokrasia, ushirikishwaji wa jamii na utawala bora ili kuondoa umaskini.

**“KWA PAMOJA TUNAWEZA, KILA MMOJA ATIMIZE WAJIBU WAKE”**